Кыргызстан профсоюздар федерациясы

Кыргызстан профсоюздар федерациясы (1990-жылга чейин Кыргызстан профсоюздарынын совети) — өлкөдөгү эмгекти коргоо боюнча иш алпаруучу коомдук уюм; Кыргыз Республикасынын профсоюздарынын аткаруучу органы. Негизги милдеттери: мүчө болуп кирген уюмдардын ишмердүүлүгүн камсыздоо, координациялоо; эмгекчилер жана эмгекти коргоо ж. б. маселелер боюнча мыйзам долбоорлорун, нормативдик актыларды иштеп чыгып, мамлекеттик бийлик органдарына сунуштоо; эмгек, жашоо-тиричилик, социалдык камсыздоолорго (иш күнү, эс алуу, дарылануу, пенсия ж. б.) байланыштуу кабыл алынган мыйзамдардын аткарылышын контролдоо; профсоюздук уюмдарга укуктук, методикалык ж. б. жардам көрсөтүү; чет өлкөдөгү профсоюз уюмдары менен тыгыз байланыш түзүү; профсоюз мүчөлөрүнүн жана алардын үй-бүлөсүнүн ден соолугун чыңдоо боюнча мүмкүнчүлүктөрдү пайдалануу ж. б.
Профсоюздардын советин түзүү жөнүндө 1924-жылы 11-декабрда Кара-Кыргыз АОнун революциялык комитети чечим кабыл алган. 1925-жылы 31-марттан 3-апрелге чейин Кыргызстан профсоюздарынын 1-уюштуруу съезди болуп, профсоюздардын областтык совети түзүлгөн. 2-дүйнөлүк согуштун алдындагы саясий абалга байланыштуу Кыргызстан профсоюздарынын совети 1937-жылы жоюлуп, 1948-жылы кайрадан калыбына келген. 1990-жылы октябрь айында Кыргызстан профсоюздарынын 16-съездинин чечимине ылайык жаңы Устав кабыл алынып, Кыргызстан профсоюздар федерациясы болуп түзүлгөн. 2007-жылы 1-январга карата Кыргызстан профсоюздар федерациясынын 23 борбордук жана республикалык профсоюз комитети иштеген, 6 областтык профсоюз уюмдарынын 660 000 мүчөсү болгон. Кыргызстан профсоюздар федерациясынын жогорку органы — съезд (5 жылда бир чакырылат). К. п. ф-нын төрагалары: Г. Н. Петров (1925—26), М. Токобаев (1926—37), М. Дөгдүров (1948—58), С. Сыдыгалиев (1958—62), Т. Балтагулов (1962— 66), Э. Абакиров (1966—73), Б. Салиева (1973— 95), С. Саспеков (1995—2000), С. Бозгунбаев (2000—08), Т. Т. Иманалиев (2008—09), И. З. Рысалиев (2009—10), К. Осмонов (2010-жылдан). 
Категория:Тарых
Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9